Kúrín

Kúrín er tilbúið geislavirkt frumefni með táknið Cm og sætistöluna 96. Þetta er harður silfraður málmur sem  tilheyrir aktíníðum og dregur nafn sitt af eðlisfræðingunum Pierre og Marie Curie sem fengust við rannsóknir á geislavirkni. Kúrín var búið til af teymi Glenn T. Seaborg í Berkeley með hringhraðli. Þeir skutu alfaeindum á nýuppgötvaða geislavirka frumefnið plútóníum. Sýni var svo sent á málmrannsóknarstofu við Chicago-háskóla þar sem örlítið af kúríni var einangrað. Uppgötvuninni var haldið leyndri þar til eftir síðari heimsstyrjöld og greint var frá henni árið 1947. Mest af kúríni verður til þegar nifteindum er skotið á úran eða plútóníum í kjarnaofnum. Eitt tonn af notuðu kjarnaeldsneyti inniheldur um 20 grömm af kúríni.

 Tilvísanir 

Flokkur:Frumefni